Szexuális visszaéléseket ismert be egy lemondott norvég püspök
Elismerte egy kisfiú húsz évvel ezelõtti megrontását egy német származású norvég püspök, aki azt is bevallotta, hogy valójában nem összeférhetetlenség, hanem emiatt mondott le tavaly rangjáról. A Vatikán már egy éve tud az ügyrõl.
Beismerte, hogy szexuális visszaéléseket követett el egy kiskorúval szemben egy német származású norvég püspök, aki tavaly lemondott e rangjáról, és azóta nem végez semmilyen lelkipásztori tevékenységet - közölte szerdán a norvég katolikus egyház. A skandináv ország egyházát sokkolta Georg Müller korábbi trondheimi püspök beismerése, miszerint húsz évvel ezelõtt megrontott egy kiskorút, valamint az, hogy emiatt mondott le tavaly püspöki rangjáról - áll a közleményben.

A most 58 éves Georg Müller tavaly azzal a hivatalos indoklással mondott le, hogy összeférhetetlenség merült fel lelkipásztori teendõi között. A botrányt kirobbantó Adresseavisen címû norvég napilap úgy tudja: Müller akkor követte el tetteit, amikor még papként szolgált Trondheimben. Egy áldozata volt, egy kisfiú, aki egy templomi kórusban énekelt. A ma 30 év körüli áldozat azóta kártérítést kapott az egyháztól.
   
A Vatikán 2009 januárja óta tudott az esetrõl, de a norvég egyházi közlemény szerint az áldozat kérésére nem hozta nyilvánosságra annak részleteit.
Norvégia pedofil pap